寄潼川東路李漕使
作者：釋居簡
朝代：宋

paragraphs: 鄉來江西遊，見以旴水陰。
博約劍津掾，亦復聆正音。
轉眼貼天高，再見無路尋。
把茅丹丘城，謝家蘭玉森。
君家龍首兄，絳帳開沈沈。
有時過蕭寺，借榻清風林。
笑我泉石痼，示以膏肓針。
欲彈廣陵散，惜無中散琴。
欲上南陽疏，不如梁甫吟。
琴以歌南風，吟以道古今。
一鳴才邕邕，忍見鳳鳥瘖。
朣朣垂景星，坤維長照臨。